CELEX: 62021CN0278
Language: da
Date: 2021-04-28 00:00:00
Title: Sag C-278/21: Anmodning om præjudiciel afgørelse indgivet af Østre Landsret (Danmark) den 28. april 2021, Dansk Akvakultur som mandatar for AquaPri A/S mod Miljø- og Fødevareklagenævnet

12.7.2021   
            
            
               DA
            
            
               Den Europæiske Unions Tidende
            
            
               C 278/31
            
         
      Anmodning om præjudiciel afgørelse indgivet af Østre Landsret (Danmark) den 28. april 2021, Dansk Akvakultur som mandatar for AquaPri A/S mod Miljø- og Fødevareklagenævnet
      (Sag C-278/21)
      (2021/C 278/44)
      Processprog: dansk
      
         Den forelæggende ret
      
      Østre Landsret
      
         Parter
      
      
         Sagsøger: Dansk Akvakultur som mandatar for AquaPri A/S
      
         Sagsøgte: Miljø- og Fødevareklagenævnet
      
         Biintervenient: Landbrug & Fødevarer (til støtte for AquaPri A/S)
      
         Præjudicielle spørgsmål
      
      
                  1)
               
               
                  Skal artikel 6, stk. 3, [første punktum], i Rådets direktiv 92/43 af 21. maj 1992 om bevaring af naturtyper samt vilde dyr og planter (habitatdirektivet) (1) fortolkes således, at bestemmelsen finder anvendelse i en situation som den foreliggende, hvor der ansøges om tilladelse til fortsat drift af et eksisterende havbrug, når havbrugets virksomhed og udledning af kvælstof og andre næringsstoffer er uændret i forhold til den virksomhed og udledning, som blev godkendt i 2006, men hvor der i forbindelse med den tidligere godkendelse af havbruget ikke er foretaget en vurdering af den samlede virksomhed og de kumulative virkninger af alle havbrug i området, idet de relevante myndigheder alene har vurderet den samlede merudledning af kvælstof mv. fra det pågældende havbrug?
               
            
                  2)
               
               
                  Har det betydning for besvarelsen af spørgsmål 1, at der i den nationale Vandområdeplan 2015-2021 er taget højde for tilstedeværelsen af havbrugene i området, idet der i forbindelse med planen er afsat en nærmere angivet mængde kvælstof for at sikre, at de eksisterende havbrug i området kan udnytte deres nuværende udledningstilladelser, og den faktiske udledning fra havbrugene holder sig inden for den fastsatte ramme?
               
            
                  3)
               
               
                  Såfremt der i en situation som den foreliggende skal foretages en vurdering efter habitatdirektivets artikel 6, stk. 3, [første punktum], har den relevante myndighed pligt til i forbindelse med denne vurdering at inddrage den ramme for kvælstofudledning, som er afsat i Vandområdeplanen 2015-2021, og eventuelle andre relevante oplysninger og vurderinger, der måtte fremgå af Vandområdeplanen og Natura 2000-planen for området?
               
            
         (1)  EFT 1992, L 206, s. 7